LECTURA DANTIS /დანტეს წაკითხვა – ოცდამეთხუთმეტე ქება
2019-05-10 19:00 (Asia/Dubai)
10 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება შეხვედრა, სადაც წავიკითხავთ და გავაანალიზებთ ოცდამეთხუთმეტე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.
დრო: 10 მაისი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ტრენინგკურსი Educate the Educators
2019-05-10 17:46
ტრენინგკურსი Educate the Educators განკუთვნილია სხვადასხვა დისციპლინის აკადემიური პერსონალისთვის, რათა მათ შეძლონ სამეწარმეო სწავლების სასწავლო კურიკულუმებში დანერგვა. კურსის ფარგლებში მონაწილეებს საშუალება მიეცემათ, გაიზიარონ ბრიტანეთის წამყვანი უნივერსიტეტების საუკეთესო პრაქტიკა და მიიღონ პრაქტიკული რჩევები.
ტრენინგს გაუძღვება ბრისტოლის უნივერსიტეტის უფროსი კონკულტანტი მეწარმეობის დარგში მაირი ტრელფოლი.
ტრენინგები იმართება ბრიტანეთის საბჭოს მიერ დაფინანსებული პროგრამის ,,შემოქმედებითი ნაპერწკალი: სამეწარმეო განათლების პროგრამა უმაღლესი სასწავლებლებისთვის” ფარგლებში ილიას სახელმწიფო უნივერსიტეტის პარტნიორ ოდლრიჯის ინსტიტუტსა და ბრისტოლის უნივერსიტეტთან თანამშრომლობით.
დეტალური ინფორმაციისთვის გთხოვთ, იხილოთ დანართი.
პროგრამას მართავს და კოორდინირებას უწევს ილიას სახელმწიფო უნივერსიტეტის განვითარების სამსახური.

ილიაუნი + პრაქტიკული კურსები სრული დაფინანსებით და რეალურ პროექტზე მუშაობის გამოცდილება
2019-05-10 11:33
ილიაუნი+ ილიას სახელმწიფო უნივერსიტეტის სტუდენტური პროექტია, რომელიც განხორციელდება ორ ეტაპად – (1) პრაქტიკული კურსები სტუდენტებისთვის და (2) რეალურ პროექტზე მუშაობა.
პროექტის ფარგლებში კონკურსის წესით შერჩეული სტუდენტები გაივლიან ილიაუნის ტექნოლოგიური ლაბორატორია უნილაბის ინტენსიურ პრაქტიკულ კურსებს გრაფიკული დიზაინის, Front-end პროგრამირების, wordpress დეველოპმენტისა და ციფრული მარკეტინგის მიმართულებით. კურსის წარმატებულ მონაწილეებს კი რეალურ პროექტებზე მუშაობის შესაძლებლობა ექნებათ.
პროექტის მხარდაჭერია სამედიცინო კორპორაცია ევექსი.
პირველი ეტაპი
პროექტის პირველ ეტაპზე შესაძლებლობა გექნებათ აირჩიოთ და გაიაროთ ილიას სახელმწიფო უნივერსიტეტის ტექნოლოგიური ლაბორატორია უნილაბის 4 პრაქტიკული კურსიდან ერთ-ერთი.
კურსების ჩამონათვალი

გრაფიკული დიზაინი

Front-end პროგრამირება (html, css, Javascript)

კურსის დეტალური აღწერა /სილაბუსი – http://bit.ly/2LzN9pa

კურსის დეტალური აღწერა / სილაბუსი – http://bit.ly/2vRLSPC

ტრენერის ბიოგრაფია – http://bit.ly/2Vt4K6N

ტრენერის ბიოგრაფია – http://bit.ly/2DYXp4k

wordpress დეველოპმენტი

ციფრული მარკეტერი

კურსის დეტალური აღწერა / სილაბუსი – http://bit.ly/2vYYW69

კურსის დეტალური აღწერა / სილაბუსი – http://bit.ly/2vO1a89

ტრენერის ბიოგრაფია – http://bit.ly/2JwEq4s

ტრენერების ბიოგრაფიები – http://bit.ly/2HeFl8s

შერჩეულ კანდიდატებისთვის კურსის გავლის ხარჯებს სრულად დაფარავს ილიას სახელმწიფო უნივერსიტეტი და სამედიცინო კორპორაცია ევექსი.
კურსის დასასრულს თითოეული სტუდენტი შეასრულებს ფინალურ პროექტს. პროექტის წარმატებით შესრულების შემთხვევაში სტუდენტი გადავა პროექტის მეორე ეტაპზე.
მეორე ეტაპი
პროექტის მეორე ეტაპი გულისხმობს კურსის ფარგლებში შეძენილ ცოდნაზე დაყრდნობით რეალური პროექტის განხორციელებას.
პროექტის თემა: ჯანსაღი ცხოვრების წესის პოპულარიზაცია.
პროექტის მეორე ეტაპზე გადასული მონაწილეები შექმნიან 4 წევრისგან შემდგარ ჯგუფებს და ჯანსაღი ცხოვრების პოპულარიზაციის მიზნით განახორციელებენ რეალურ პროექტებს.
პროექტი შესაძლებელია წარმოდგენილი იყოს შემდეგ კატეგორიებში:

ვებპროექტი

ციფრული კამპანია

პოსტერების სერია

ვებგვერდი

სამედიცინო კორპორაცია ევექსი კონკურსის ორი გამარჯვებული გუნდის თითოეულ წევრს (ჯამში 8 სტუდენტს) გადასცემს 600-ლარიან სასტიპენდიო ვაუჩერს.
ილიას სახელმწიფო უნივერსიტეტი მხარს დაუჭერს შერჩეულ პროექტებს შემდგომ განვითარებაში.
ვის შეუძლია პროექტში მონაწილეობა?
პროექტში მონაწილეობა შეუძლია ილიას სახელმწიფო უნივერსიტეტის საბაკალავრო და სამაგისტრო საფეხურის აქტიური სტატუსის მქონე ნებისმიერი მიმართულების სტუდენტს.
როგორ მივიღო მონაწილეობა პროექტში?
პროექტში მონაწილეობისთვის საჭიროა 2019 წლის 17 მაისის ჩათვლით შეავსოთ სააპლიკაციო ფორმა და წარმატებით შეასრულოთ ფორმაში მოცემული სატესტო დავალება.

გრაფიკული დიზაინის კურსის სააპლიკაციო ფორმა და სატესტო დავალება მოცემულია ბმულზე: http://bit.do/eRzjP

Front-end პროგრამირების (html, css, Javascript) კურსის სააპლიკაციო ფორმა და სატესტო დავალება მოცემულია ბმულზე: http://bit.do/eRzjx

wordpress დეველოპმენტის კურსის სააპლიკაციო ფორმა და სატესტო დავალება მოცემულია ბმულზე: http://bit.do/eRzjF

ციფრული მარკეტერის კურსის სააპლიკაციო ფორმა და სატესტო დავალება მოცემულია ბმულზე: http://bit.do/eRzjT

რატომ უნდა მივიღო მონაწილეობა პროექტში?
პროექტში მონაწილეობა გაძლევს შესაძლებლობას:

პროექტში მიღებული თეორიული ცოდნა გამოიყენო რეალური პროექტის განხორციელებისთვის;

შეიძინო ისეთი ცოდნა, რომელიც დაგეხმარება გახდე ფრილანსერი ან დასაქმდე რომელიმე კომპანიაში;

მოიპოვო სტიპენდია ან პროექტის მხრდაჭერა.

საკონტაქტო ინფორმაცია
✉ pr@iliauni.edu.ge
☏ (+995 32) 222 00 09 (352)

საჯარო დისკუსია „თავისუფალი მედიის როლი დემოკრატიულ არჩევნებში“
2019-05-08 19:00
8 მაისს, 19:00 საათზე, ილიას სახელმწიფო უნივერსიტეტის B201 აუდიტორიაში მართლმსაჯულების გაძლიერებისა და სამართლებრივი განათლების ცენტრი უმასპინძლებს საჯარო დისკუსიას თემაზე: „თავისუფალი მედიის როლი დემოკრატიულ არჩევნებში“.
მომხსენებლები:
თამარ კორძაია – მედიაექსპერტი, ილიაუნის სამართლის სკოლის ლექტორი;
ნათია კაპანაძე – მედიაექსპერტი, აჭარის ტელევიზიის ყოფილი დირექტორი;
ლაშა ქავთარაძე – ჟურნალისტი, მედიის მკვლევარი;
გოგა ჩიფჩიური – კონსტიტუციონალისტი.

მოდერატორი – ზვიად ქორიძე, მედიაექსპერტი
ღონისძიებას გახსნის ილიაუნის სამართლის სკოლის პროფესორი კონსტანტინე კუბლაშვილი.

* „სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში აღნიშნულ საჯარო ლექციაზე დასწრება და მონაწილეობა შეფასდება 1%-ით.

დრო: 8 მაისი, 19:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

მხატვრული ფილმის „სქესის ნიშნით“ ჩვენება და დისკუსია
2019-05-08 18:00
8 მაისს, 18:00 საათზე, ილიაუნის ადამიანის უფლებათა კინოკლუბი აღმოსავლეთ-დასავლეთის მართვის ინსტიტუტის „კანონის უზენაესობის მხარდაჭერა საქართველოში“ (USAID/PROLoG) პროგრამასთან თანამშრომლობით ილიას სახელმწიფო უნივერსიტეტის სულხან-საბა ორბელიანის სამკითხველო დარბაზის სამუშაო სივრცეში გამართავს მხატვრული ფილმის „სქესის ნიშნით“ ჩვენებას და დისკუსიას.
ილიაუნის ადამიანის უფლებათა კინოკლუბი სტუდენტების ინიციატივით შეიქმნა. მისი მიზანი სტუდენტებისთვის ადამიანის უფლებებთან დაკავშირებული აქტუალური საკითხების განსახილველად ალტერნატიული სივრცის შეთავაზებაა.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
მომხსენებლები – მარიამ ორჟონია და ნინო ჩიხლაძე, ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტები
ბიოგრაფიული დრამა „სქესის ნიშნით“ მოგვითხრობს ამერიკის უზენაესი სასამართლოს მოსამართლის, რუთ ბეიდარ გინსბურგის რთული და წინააღმდეგობებით სავსე კარიერის დასაწყისზე. ის ახერხებს იზრუნოს სიმსივნით დაავადებულ ქმარზე, მის ნაცვლად იაროს ლექციებზე, გაზარდოს მცირეწლოვანი შვილი და კოლუმბიის უნივერსიტეტი ყველაზე მაღალი რეიტინგით დაასრულოს, მაგრამ ვერ ახერხებს იურიდიულ ფირმაში მუშაობის დაწყებას. მიზეზი მარტივია – ქალი იურისტი არ სჭირდებათ. თუმცა ის არ ნებდება, იბრძვის გენდერულად მგრძნობიარე კანონმდებლობისთვის, პოულობს თანამოაზრეებს და, რაც მთავარია, პოულობს საკუთარ ხმას, როგორც იურისტი.

დრო: 8 მაისი, 18:00 საათი
ადგილმდებარეობა: სულხან-საბა ორბელიანის სამკითხველო დარბაზის სამუშაო სივრცე (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

გიორგი აბაშიშვილის ლექცია: „მოტივაცია და საკუთარი თავის მართვა-განვითარება "SALE"-ის გარეშე“
2019-05-08 17:00
8 მაისს, 17:00 საათზე, ილიას სახელმწიფო უნივერსიტეტის E405 აუდიტორიაში ილიაუნის ბიზნესის სკოლის ოთხივე კურსის დაინტერესებულ სტუდენტებს ვიწვევთ გიორგი აბაშიშვილის ლექციაზე: „მოტივაცია და საკუთარი თავის მართვა-განვითარება “SALE”-ის გარეშე“.
მომხსენებლის შესახებ
გიორგი აბაშიშვილი, ბიზნესის ადმინისტრირების დოქტორი, ილიას სახელმწიფო უნივერსიტეტის ასოცირებული პროფესორი და ბიზნესის სკოლის ხელმძღვანელის მოვალეობის შემსრულებელია მიმდინარე წლის აპრილიდან. ამავდროულად არის გაეროს ეკონომიკურ და სოციალურ საქმეთა დეპარტამენტის ეროვნული კონსულტანტი საქართველოში და მუშაობს სხვადასხვა ორგანიზაციასთან, როგორც დამოუკიდებელი კონსულტანტი მართვისა და განვითარების მიმართულებით. 2009 წლიდან ლექციებს კითხულობდა ილიას სახელმწიფო უნივერსიტეტში, საზოგადოებრივ საქმეთა ინსტიტუტში, კავკასიის საერთაშორისო უნივერსიტეტსა და ეროვნული თავდაცვის აკადემიაში. 2014 წლიდან იყო საქართველოს პრეზიდენტის მრჩეველი ეკონომიკის საკითხებში; 2015-2018 წლებში ხელმძღვანელობდა საქართველოს პრეზიდენტის ადმინისტრაციას.
შეხვედრაზე დასწრების მსურველებმა 7 მაისის 18:00 საათამდე უნდა გაიარონ ელექტრონული რეგისტრაცია: https://forms.gle/Ai9B8SMmVSBdebqc6
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსის მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა პირადობის დამადასტურებელი მოწმობა.

სტიპენდიის კონკურსში მონაწილეთათვის რეგისტრაციის დაწყების დრო: 16:45 საათი
დრო: 8 მაისი, 17:00 საათი
ადგილმდებარეობა: E405 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი

ფოტოგრაფისა და ფოტოჟურნალისტის, უმიდა ახმედოვას პროექტების წარდგენა
2019-05-07 18:00
7 მაისს, 18:00 საათზე, ილიას სახელმწიფო უნივერსიტეტის A101 აუდიტორიაში უმიდა ახმედოვა წარადგენს თავის ბოლოდროინდელ პროექტებს, რომლებიც ეხება ქალების ყოფასა და ყოველდღიურობას უზბეკეთში. ასევე აჩვენებს მოკლე ფილმს რიტუალების შესახებ.
ცენტრალურ აზიაში მცხოვრები ფოტოგრაფი და ფოტოჟურნალისტი უმიდა ახმედოვა თანამედროვე უზბეკური ფოტოგრაფიის ერთ-ერთი ყველაზე თვალსაჩინო წარმომადგენელია.
ახმედოვას პროექტები ადამიანის უფლებების, ურბანული ცხოვრების, ტრადიციების, განსხვავებული კულტურებისა და თანამედროვე უზბეკეთის ყოველდღიური ცხოვრების კვლევასა და ასახვას ეხება. Associated Press-ის ფოტოგრაფის სტატუსით მისი ფოტოები დაიბეჭდა The New York Times-ის, The Wall Street Journal-ისა და The Globe and Mail-ის ინტერნეტვერსიების ფოტოგანყოფილებებში.
უმიდა ახმედოვა მონაწილეობდა მრავალ ფოტოგამოფენაში თბილისში, კოპენჰაგენში, ნიჟნი ნოვგოროდში, სანკტ პეტერბურგში, ბილბაოში, რიგაში, მოსკოვში. იგი სხვადასხვა პრიზის, მათ შორის ვაცლავ ჰაველის ადამიანის უფლებების დაცვის პრიზის მფლობელია (2016). უმიდა ახმედოვას მიერ გადაღებულ ფილმებს შორისაა: „ბუხარა შიგნიდან” (2006), „ქალები და კაცები: რიტუალები და წეს-ჩვეულებები” (2006), „ქალიშვილობის ტვირთი” (2007), „იცხოვრო და მოკვდე სამარყანდში” (2007).
2010 წელს უმიდა ახმედოვა უზბეკეთის სოფლისა და ქალების ყოველდღიური ცხოვრების სირთულეებსადმი მიძღვნილი ნამუშევრების – „ქალები და კაცები: გამთენიიდან დაღამებამდე” და „ქალიშვილობის ტვირთი“ გამო უზბეკი ერის შეურაცხყოფისთვის გაასამართლეს. რელიგიის საკითხების, სულიერებისა და ფსიქოლოგიის კომისიის წევრების დასკვნით, მისი ფოტოები უზბეკ ხალხს დასავლელების თვალში უარყოფითად წარადგენდა. კომისიის აზრით, „უცხოელი, რომელიც არასდროს ყოფილა უზბეკეთში, მაგრამ ამ ალბომს ნახავს, დაასკვნის, რომ [უზბეკეთში] ხალხი შუა საუკუნეების ტრადიციებით ცხოვრობს“.

დრო: 7 მაისი, 18:00 საათი
ადგილმდებარეობა: A101 უდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა კომპანიის Gino Paradise ვაკანსიების შესახებ
2019-05-07 16:00
7 მაისს, 16:00 საათზე, ილიაუნის E405 აუდიტორიაში, გაიმართება საინფორმაციო შეხვედრა Gino Paradise-ის წარმომადგენლებთან.
Gino Paradise მულტიფუნქციური გასართობი, სპორტულ-გამაჯანსაღებელი კომპლექსია.
შეხვედრაზე Gino Paradaise-ის წარმომადგენლები ილიაუნის სტუდენტებსა და კურსდამთავრებულებს აქტიური ვაკანსიების შესახებ გააცნობენ ინფორმაციას და დაინტერესებულ პირებს დაიბარებენ გასაუბრებაზე შერჩევის მიზნით.
შეხვედრაზე Gino Paradise წარმოადგენს შემდეგ ვაკანსიებს:

მითერი;
ქოლ-ცენტრის ოპერატორი;
მოლარე-ოპერატორი;
მაშველი;
მიმტანი;
ბარმენი;
უსაფრთხოების თანამშრომელი.

ვაკანსიები საინტერესოა ნებისმიერი კურსისა და საფეხურის სტუდენტებისა და კურსდამთავრებულებისთვის.
დასწრების მსურველებმა შეავსეთ სააპლიკაციო ფორმა: http://bit.do/ginopa
დრო: 7 მაისი, სამშაბათი, 16:00 საათი
ადგილმდებარეობა: ილიას სახელმწიფო უნივერსიტეტის E405 აუდიტორია, ქ. ჩოლოყაშვილის N3/5

გასვლითი ბანაკი ილიაუნის ფსიქოლოგიის მიმართულების სტუდენტებისთვის
2019-05-07 15:55
2019 წლის 31 მაისიდან 2 ივნისის ჩათვლით ილიას სახელმწიფო უნივერსიტეტის სტუდენტურ საქმეთა დეპარტამენტის, დ. უზნაძის ფსიქოლოგიის ინსტიტუტისა და მეცნიერებათა და ხელოვნების ფაკულტეტის ორგანიზებით ილიაუნის დედოფლისწყაროს სასწავლო ბაზაზე გაიმართება გასვლითი სკოლა თემაზე: „ფსიქოლოგიის მეცნიერებისა და პრაქტიკის მნიშვნელოვანი საკითხები”.
სკოლას გაუძღვებიან როგორც ილიას სახელმწიფო უნივერსიტეტის, ასევე ლიონის ლუმიერის უნივერსიტეტის პროფესორები. იხილეთ განრიგი
სკოლაში მონაწილეობა შეუძლიათ ილიაუნის ფსიქოლოგიის მიმართულების მე-3 და მე-4 სასწავლო წლის სტუდენტებს, რომლებიც შეირჩევიან კონკურსის საფუძველზე.
მონაწილეობის მსურველებმა 18 მაისამდე უნდა გაიარონ რეგისტრაცია https://forms.gle/iioM4RLaMzuvfcMe8

სამუშაო ენები: ქართული, ინგლისური, ფრანგული (მოხსენებების ქართული თარგმანი უზრუნველყოფილი იქნება)
გისურვებთ წარმატებას!

საერთაშორისო კონფერენცია „კომუნისტური რეპრესიები საქართველოსა და პოლონეთში“
2019-05-07 10:00
7-8 მაისს ილიას სახელმწიფო უნივერსიტეტის A101 აუდიტორიაში გაიმართება ქართულ-პოლონური სამეცნიერო კონფერენცია „კომუნისტური რეპრესიები საქართველოსა და პოლონეთში“ (1918-1989/1991).
კონფერენციის ორგანიზატორები არიან პოლონეთის ეროვნული მეხსიერების ინსტიტუტი, თბილისის პოლონური ინსტიტუტი, პოლონეთის საელჩო საქართველოში და საბჭოთა წარსულის კვლევის ლაბორატორია, ღონისძიების პარტნიორია ილიას სახელმწიფო უნივერსიტეტი.
კონფერენციაში მონაწილეობას მიიღებენ ილიაუნის დოქტორანტები და პროფესორები.
დრო: 7-8 მაისი, 10:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საჯარო ლექცია „საქართველოს ცენტრალური ბანკის პოლიტიკური ეკონომია წარსულისა და აწმყოს გასაყარზე“
2019-05-06 19:00
6 მაისს, ორშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ დოქტორანტი ია ერაძე წაიკითხავს საჯარო ლექციას თემაზე: „საქართველოს ცენტრალური ბანკის პოლიტიკური ეკონომია წარსულისა და აწმყოს გასაყარზე“.
ღონისძიების მოდერატორი: დრ. ლელა რეხვიაშვილი
მოხსენების მოკლე აღწერა
ცენტრალურ ბანკს მისი დასაბამიდანვე დიდი მნიშვნელობა ჰქონდა ერი-სახელმწიფოებისა და ეროვნული თვითშეგნების ჩამოყალიბებაში. ეროვნული ბანკის იდეა მიბმული იყო და არის ფულად-საკრედიტო პოლიტიკის გატარებასთან, ქვეყნის ეკონომიკური განვითარების ხედვასა და ეროვნული ფულის სიძლიერესთან. განხილვები ცენტრალური ბანკის არსისა და მისიის შესახებ დღემდე მნიშვნელობას არ კარგავს, გლობალურმა ფინანსურმა კრიზისმა კი ამ საკითხის აქტუალურობა კიდევ ერთხელ წინ წამოსწია.
ცენტრალური ბანკის ქართულ კონტექსტში განხილვა განსაკუთრებულ მნიშვნელობას იძენს ეკონომიკური სიდუხჭირის და დასუსტებული ეროვნული ვალუტის ფონზე, რადგან მისი მოწყობის პოლიტიკურ-ეკონომიური ანალიზი საინტერესო დასკვნების გაკეთების საშუალებას იძლევა მთელ რიგ საკითხებზე – სახელმწიფოსა და სახელმწიფოებრიობის აღქმაზე, პოლიტიკისა და ეკონომიკის ერთმანეთთან მიმართებაზე, საზოგადოების ინტერესების მიმართ მთავრობის დამოკიდებულებასა და ასევე სახელმწიფოს პოზიციაზე საერთაშორისო მონეტარული სისტემის იერარქიაში. სწორედ ამიტომ, მოხსენების მიზანია განიხილოს ცენტრალური ბანკი ისტორიულ და თეორიულ ჭრილში, ერთმანეთთან დააკავშიროს აკადემიური და პოლიტიკური დებატი და გამოკვეთოს დღევანდელ ეროვნულ ბანკთან დაკავშირებული ცენტრალური საკითხები. ამიტომ მომხსნებელი ჯერ საქართველოს პირველი რესპუბლიკის სახელმწიფო ბანკის პოლიტიკურ ეკონომიას შეეხება, შემდეგ კი დღევანდელი ეროვნული ბანკის მოწყობის ფორმასა და ფუნქციას განიხილავს. დღეს, როცა ასე წარმატებით მიმდინარეობს ცენტრალური ბანკების დეპოლიტიზაციისა და ღირებულებებისგან დაცლის პროცესი, წარსული გამოცდილებებისა და დებატების გაცოცხლება პოლიტიკურ მნიშვნელობას იძენს. სწორედ ამ გზით შეიძლება, ერთი მხრივ, წარსულის უკეთ შესწავლა, მეორე მხრივ კი, აწმყოში გაბატონებული ნორმების ეჭვქვეშ დაყენება ან სულაც მათი დამსხვრევა.
მომხსენებლის შესახებ
ია ერაძე კასელის უნივერსიტეტის პოლიტიკური მეცნიერებების ფაკულტეტის დოქტორანტია. მისი სადოქტორო დისერტაციის თემაა „დოლარიზაციის ისტერია ქართული სახელმწიფოებრიობის ჩამოყალიბების კვალდაკვალ (ხელმძღვანელი: პროფ. ქრისტოფ შერერი)“. კასელის უნივერსიტეტის პოლიტიკური ეკონომიის მაგისტრი და თსუ-ის საერთაშორისო ურთიერთობების ბაკალავრია.
I.L.A. (Imperiale Produktions- & Lebensweisen: Ausbeutungsstrukturen im 21. Jahrhundert) კოლექტივის წევრი და თანაავტორია: I.L.A. Kollektiv (2017) Auf Kosten Anderer? Wie die Imperiale Lebensweise ein gutes Leben für Alle verhindert. Oekom Verlag. München
დრო: 6 მაისი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის N32), ილიას სახელმწიფო უნივერსიტეტი
დასწრება თავისუფალია.

რელიგიის საკითხების სოციო-პოლიტიკური და კულტურული განზომილება საქართველოში
2019-05-06 15:06
რელიგიის საკითხების სოციო-პოლიტიკური და კულტურული განზომილება საქართველოში
თბილისი, 14-15 ნოემბერი, 2019
ილიას სახელმწიფო უნივერსიტეტი კონრად ადენაუერის ფონდის მხარდაჭერით აცხადებს განაცხადების მიღებას კონფერენციაში მონაწილეობის მისაღებად. კონფერენციის თემაა „რელიგიის საკითხების სოციო-პოლიტიკური და კულტურული განზომილება საქართველოში“.
რელიგია მნიშვნელოვან როლს თამაშობს საქართველოს უახლეს ისტორიაში. რელიგია გადაჯაჭვულია მთელ რიგ პოლიტიკურ და საზოგადოებრივ საკითხებთან, როგორებიცაა: კულტურა, განათლება, ნაციონალიზმი, სახელმწიფოსა და ეკლესიის ურთიერთობა, რელიგიის თავისუფლება და ა. შ. თანამედროვეობაში რელიგიურ სურათს ხშირად განსაზღვრავს ისტორიული გამოცდილება, პოლიტიკური პროცესები, სოციალური და კულტურული ფაქტორები. საქართველოში რელიგიური ველი მრავალფეროვანია და წარმოადგენს მდიდარი კულტურისა და ტრადიციების არსებობის წყაროს. ამიტომ რელიგიასთან დაკავშირებული საკითხები მულტიპერსპექტიულ შესწავლას მოითხოვს. კონფერენცია მიზნად ისახავს, თავი მოუყაროს რელიგიის თემაზე არსებულ მეცნიერულ ცოდნას, ხელი შეუწყოს სხვადასხვა დარგში რელიგიის შესახებ მომზადებული უახლეს კვლევათა პოპულარიზაციასა და აკადემიურ სფეროში რელიგიის თემაზე დისკუსიას.
კონფერენციის მიზანია რელიგიასთან დაკავშირებული საკითხების განხილვა სხვადასხვა დისციპლინის პერსპექტივიდან (სოციოლოგია, ანთროპოლოგია, თეოლოგია, ისტორია, პოლიტიკური მეცნიერებები, რელიგიის კვლევები, ფილოლოგია, ეთნოლოგია და ა.შ.).
კონფერენციის მოხსენებების კრებული ქართულ და ინგლისურ ენებზე დაიბეჭდება 2020 წლის გაზაფხულზე.
კონფერენციის ჩატარების თარიღი: 2019 წლის 14-15 ნოემბერი.
კონფერენციის სესიები დაყოფილია ოთხი ისტორიული პერიოდის მიხედვით და არ არის შინაარსობრივად შეზღუდული. თითოეული სესიის მოხსენებების თემები შეიძლება წარმოადგენდეს რელიგიის განსხვავებული ასპექტის შესწავლის მაგალითს.
კონფერენციის სესიების ზოგადი თემატიკა:

რელიგიის საკითხები საქართველოში რუსეთის იმპერიის მმართველობის დროს (1801-1917 წწ) – ისტორიული მოვლენების თანამედროვე პერსპექტივა;

რელიგია, პირველი რესპუბლიკა და „მოდერნის გარიჟრაჟი“ – სოციალურ-პოლიტიკური ცვლილებების ზეგავლენა რელიგიის სურათზე საქართველოში;

რელიგია საბჭოთა საქართველოში – „რელიგიასთან ბრძოლა“, კოლაბორაციონიზმი და რელიგიურობის ფორმების ტრანსფორმაცია;

რელიგია და რელიგიურობა დამოუკიდებელ საქართველოში – რელიგიური ველის ამბივალენტური სურათი.

გთხოვთ, აბსტრაქტი ქართულ და ინგლისურ ენაზე (მაქსიმუმ 250 სიტყვა) გამოგზავნოთ შემდეგ მისამართზე:religion-conference2019@iliauni.edu.ge
აბსტრაქტების მიღების ბოლო ვადაა 30 ივლისი.
2019 წელი

საინფორმაციო შეხვედრა – Employment Shuttle
2019-05-06 15:00
ორგანიზაცია Action Against Hunger პროგრამის „მოწყვლადი იძულებით გადაადგილებული პირებისა და ადგილობრივი მოსახლეობის ეკონომიკური და სოციალური ჩართულობის ხელშეწყობა სამხრეთ კავკასიაში (EPIC)“ ფარგლებში ახორციელებს პროექტს Employment Shuttle.
პროექტი 5-თვიანი დასაქმების პროგრამაა სამუშაოს მაძიებელი ადგილობრივი და დევნილი მოსახლეობისთვის, რომელიც ხორციელდება თბილისში, მარნეულში, ფოთსა და ზუგდიდში.
დასაქმების პროგრამის ფარგლებში მონაწილეებს ჩაუტარდებათ ტრენინგები შემდეგ საკითხებზე:

CV/რეზიუმესა და სამოტივაციო წერილის შედგენა;
გუნდური მუშაობა;
ეფექტური კომუნიკაცია;
პრეზენტაციისა და გასაუბრების ტექნიკები;
სოციალური ქსელები სამუშაოს მაძიებელთათვის;
დროის მართვა;
ემოციური ინტელექტი;
მოტივაცია;
პერსონალური ბრენდი.

თითოეულ ქალაქში ტრენინგებისთვის შეირჩევა 25 მონაწილე.
6 მაისს, 15:00 საათზე, E207 აუდიტორიაში გაიმართება საინფორმაციო შეხვედრა დასაქმების პროგრამის Employment Shuttle შესახებ.
შეხვედრას გაუძღვება თბილისის მასშტაბით პროექტის Employment Shuttle კოორდინატორი.
საინფორმაციო შეხვედრა საინტერესო იქნება დევნილისა და სოციალურად დაუცველის სტატუსის მქონე სტუდენტებისა და კურსდამთავრებულებისთვის.
დასწრების მსურველებმა შეავსეთ სააპლიკაციო ფორმა: http://bit.do/eQ9aL
დრო: 6 მაისი,ორშაბათი, 15:00 საათი
ადგილმდებარეობა: E207 აუდიტორია, ილიაუნი, ქ. ჩოლოყაშვილის N3/5

ახალგაზრდული ფორუმი „SDG თაობა: როგორ ვაქციოთ მიზნები მიღწევებად“
2019-05-04 10:00
4 მაისს, 10:00-დან 16:00 საათამდე, ილიას სახელმწიფო უნივერსიტეტის B201 დარბაზში გაეროში საქართველოს ახალგაზრდობის წარმომადგენელი ლიკა ტორიკაშვილი გამართავს საერთაშორისო ახალგაზრდულ ფორუმს „SDG თაობა: როგორ ვაქციოთ მიზნები მიღწევებად“. ფორუმში მონაწილეობას მიიღებს სხვადასხვა სფეროში მოღვაწე 10 ახალგაზრდა ქალი, რომლებიც თავიანთი წარმატების ისტორიასა და ამ წარმატების გზაზე არსებული გენდერული სტერეოტიპების შესახებ ისაუბრებენ.
გენდერული სტერეოტიპები ჩვენს საზოგადოებაში იმდენად გავრცელებულია, რომ მოზარდებს ხშირად უჭირთ გააზრება, რამხელა გავლენა შეიძლება მოახდინოს გენდერული საკითხებისადმი არაჯანსაღმა შეხედულებებმა მათ პიროვნულ განვითარებაზე. იმისათვის, რომ სტერეოტიპების მსხვერპლნი არ გავხდეთ, მნიშვნელოვანია მეტი ვიცოდეთ ისეთი საკითხების შესახებ, როგორებიცაა: ადამიანის უფლებები, გენდერული თანსწორობა, რეპროდუქციული ჯანმრთელობა და სხვ. ფორუმის უმთავრესი მიზანია, ახალგაზრდები დააფიქროს არსებულ სტერეოტიპებსა და იმ როლზე, რომელსაც ანიჭებენ ქალებს განათლების, კულტურისა თუ მდგრადი განვითარების სხვა სფეროებში. ისინი გაეცნობიან სტერეოტიპების იდეას და განიხილავენ გენდერული სტერეოტიპების უსამართლო ბუნებას, ასევე იმსჯელებენ გაეროს 2030 წლის დღის წესრიგის მეხუთე მიზნის – გენდერული თანასწორობის – შესახებ.
ღონისძიების სტუმრები იქნებიან: დიდი ბრიტანეთიდან შაზია რამზანი (Shazia Ramzan) და კაინათ რიაზი (Kainat Riaz), ნობელის მშვიდობის პრემიის ყველაზე ახალგაზრდა ლაურეატის, მალალა იუსუფზაის, თანაკლასელები, რომლებიც წლების განმავლობაში მალალასთან ერთად იბრძვიან, რათა ყველა გოგონას ჰქონდეს განათლების მიღების საშუალება, ასევე კარენ სუდრი – ისრაელის ახალგაზრდობის წარმომადგენელი გაეროში და აზიზა აზნიზანი – მალაიზიის “Paint the World-ის” დამფუძნებელი.
ახალგაზრდული ფორუმი ხორციელდება გაეროს სააგენტოებთან – გაეროს მოსახლეობის ფონდსა (UNFPA) და გაეროს განვითარების პროგრამასთან (UNDP) პარტნიორობით, შვედეთის მთავრობის მიერ დაფინანსებული გაეროს ერთობლივი პროგრამის „გენდერული თანასწორობისთვის“ ფარგლებში. ღონისძიების მხარდამჭერია ილიას სახელმწიფო უნივერსიტეტი.
პროექტში მონაწილეობა შეუძლია 15-დან 30 წლის ჩათვლით ნებისმიერ დაინტერესებულ პირს, რომელიც პროექტის განმავლობაში ინგლისურ ენაზე მუშაობას შეძლებს.
დრო: 4 მაისი, 10:00-16:00 საათი
ადგილმდებარეობა: ილიას სახელმწიფო უნივერსიტეტის B201 დარბაზი (ილია ჭავჭავაძის გამზირი N32)
ღონისძიებაზე დასასწრებად გთხოვთ გაიაროთ რეგისტრაცია.

ვორკშოპი: „აკადემიური პუბლიკაცია: ანონიმურად რეცენზირებული წიგნები და სტატიები“
2019-05-03 14:00
28 მაისს, 14:00 საათზე, ილიას სახელმწიფო უნივერსიტეტის E207 აუდიტორიაში ჩატარდება ვორკშოპი, რომელიც შეეხება აკადემიური პუბლიკაციის სხვადასხვა ფორმატს და განიხილავს აკადემიური ტექსტის გამოქვეყნების სტრატეგიებსა და წინაღობებს.
ვორკშოპი განკუთვნილია ილიას სახელმწიფო უნივერსიტეტის ხელოვნებისა და მეცნიერების ფაკულტეტის სამაგისტრო და სადოქტორო სტუდენტებისთვის. პრეზენტაციებთან ერთად გაიმართება დისკუსიაც, რომლის დროსაც სტუდენტებს შეუძლიათ, აუდიტორიას გაუზიარონ თავიანთი გამოცდილებები და ჩამოაყალიბონ საკუთარი ინტერესები.
განრიგი
სესია 1. 14-15:30 საათი
პროფ. ქეთი გურჩიანი – „ჟურნალის რეიტინგები“
პროფ. თამთა ხალვაში – „როგორ გამოვცეთ სამეცნიერო წიგნი?“
პროფ. ფლორიან მიულფრიდი – „პუბლიკაცია აკადემიური სივრცის მიღმა“
შესვენება (ყავა, ჩაი) – 15:30-16:00 საათი
სესია 2. 16:00-17:00 საათი
დისკუსია
დრო: 28 მაისი, 14:00 საათი
ადგილმდებარეობა: E207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

საერთაშორისო კონფერენცია „კომუნისტური რეპრესიები საქართველოსა და პოლონეთში“
2019-05-03 13:08
ჰგფნ

ილიაუნის სამართლის სკოლის კონკურსი სისხლის სამართლის საზაფხულო სკოლაში მონაწილეობისათვის
2019-05-03 11:27
2019 წლის 25-26 მაისს ილიას სახელმწიფო უნივერსიტეტის სამართლის სკოლისა და ქართული, გერმანული და საერთაშორისო სისხლის სამართლის ინსტიტუტის ორგანიზებით ილიაუნის სტეფანწმინდის (ყაზბეგის) სასწავლო ბაზაზე გაიმართება საზაფხულო სკოლა. სკოლის თემაა: „სისხლის სამართალი და ადამიანის უფლებები“.
სკოლაში მონაწილეობა შეუძლიათ ილიაუნის სამართლის სკოლის საბაკალავრო საფეხურის მეორე, მესამე და მეოთხე კურსის სტუდენტებს, რომლებიც შეირჩევიან კონკურსის საფუძველზე.
საზაფხულო სკოლას გაუძღვებიან ილიაუნის სამართლის სკოლის ლექტორი ბაჩანა ჯიშკარიანი და მოწვეული ტრენერი მარიო შიუტცე (იენა, გერმანია).
მონაწილეობის მსურველებმა რეგისტრაციისთვის გამოგზავნეთ რეზიუმე, სასწავლო ბარათი (რომელშიც ჩანს სტუდენტის აკადემიური მოსწრება) და საკონტაქტო ინფორმაცია ელექტრონულ მისამართზე: sopio.shubladze@iliauni.edu.ge.
რეგისტრაციის ბოლო ვადაა: 2019 წლის 14 მაისი
სამუშაო ენები: ქართული, გერმანული (ტრენერის მოხსენებების ქართული თარგმანი უზრუნველყოფილი იქნება)
საუკეთესო აკადემიური მოსწრების კონკურსანტები საჭიროების შემთხვევაში გაივლიან გასაუბრებას.
კონკურსში მონაწილეთა რაოდენობა შეზღუდულია.
გისურვებთ წარმატებას!

ზოლტან ფაბრის ფილმის „დაუსრულებელი ფრაზის 141 წუთი“ ჩვენება და დისკუსია
2019-05-02 20:00
2 მაისს, ხუთშაბათს, 20:00 საათზე, ილიაუნის A101 აუდიტორიაში ილიას სახელმწიფო უნივერსიტეტის სტუდენტური კინოკლუბი “CinExpress” წარმოგიდგენთ ზოლტან ფაბრის ფილმს „დაუსრულებელი ფრაზის 141 წუთი“.
ფილმის ჩვენებამდე რეჟისორსა და მის შემოქმედებაზე ისაუბრებს ილიას სახელმწიფო უნივერსიტეტის პროფესორი გოგი გვახარია.
ფილმს საფუძვლად უდევს უნგრული ლიტერატურის კლასიკოსის, ტიბორ დერის სამტომიანი რომანი, რომელშიც მოქმედება ხდება გასული საუკუნის 30-იან წლებში, უნგრეთის ფაშიზაციისა და, ამავე დროს, მემარცხენე ძალების გამოცოცხლების ეპოქაში. ფილმის გმირი ლერინცი ბუდაპეშტელი ბურჟუაა, რომელიც დაპირისპირებულ ძალებს შორის არჩევანის გაკეთების პროცესში მარტო რჩება – არც ერთი სოციალური ჯგუფი არ იღებს თავის რიგებში.
„ფაბრის ფილმი ისტორიისა და ადამიანის ურთიერთობის, კონფლიქტის თემას ეხება და, ნამდვილად შეიძლება ითქვას, რომ ფილმის მთავარი პერსონაჟი თავად ისტორიაა – უნგრული კინოს კლასიკოსი ცდილობს გააერთიანოს ისტორიის სახეები ისე, თითქოს დახეულ, დაზიანებულ ფოტოსურათს ამთლიანებს“ – გოგი გვახარია.
ჩვენების შემდეგ გაიმართება დისკუსია.
რეჟისორი: ზოლტან ფაბრი
წელი: 1975
ხანგრძლივობა: 2 საათი, 15 წუთი
გახმოვანება: ორიგინალი, ქართული სუბტიტრებით

დრო: 2 მაისი, 20:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიაუნის ლიტერატურულ კლუბში: დათო ბარბაქაძის პოეტური კრებულის პრეზენტაცია
2019-05-02 19:00
2 მაისს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი და გამომცემლობა Poezia Press-ი გეპატიჟებათ დათო ბარბაქაძის პოეტური კრებულის პრეზენტაციაზე. „ტბის სანაპიროს სიმღერები“ 2001-2004 წლებში დაიწერა. ეს კრებულის მეორე გამოცემაა (პირველად 2004 წელსვე გამოსცა „საარმა“).
წიგნს წარადგენენ თავად ავტორი, დათო ბარბაქაძე და ილიას სახელმწიფო უნივერსიტეტის პროფესორი, შედარებითი ლიტერატურის ინსტიტუტის დირექტორი ბელა წიფურია.
დრო: 2 მაისი, 19:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სამეცნიერო კაფე: „ბუნებრივი კატასტროფები საქართველოში და კვლევის თანამედროვე მეთოდები“
2019-05-02 19:00
2 მაისს, 19:00 საათზე, ვაკის მედიათეკაში ილიაუნის დედამიწის შემსწავლელ მეცნიერებათა ინსტიტუტისა და სეისმური მონიტორინგის ეროვნული ცენტრის გეოგრაფიის დეპარტამენტის უფროსი ლაშა სუხიშვილი წაიკითხავს საჯარო ლექციას თემაზე: „ბუნებრივი კატასტროფები საქართველოში და კვლევის თანამედროვე მეთოდები“.
მომხსენებელი ისაუბრებს ბოლო წლებში საქართველოში მომხდარ გახმაურებულ ბუნებრივ კატასტროფებსა და მათი კვლევის თანამედროვე მეთოდებზე. განიხილავს როგორც სატელიტურ ტექნოლოგიებს, ისე ექსპედიციების დროს მონაცემთა მოპოვების მეთოდებს კონკრეტული მაგალითების საფუძველზე. შეეხება ბუნებრივი კატასტროფების მოდელირებისა და პროგნოზირების კომპონენტსაც.
დრო: 2 მაისი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

ჰოლანდიური ვოკალური ანსამბლის Barbers & Bishops საგუნდო მუსიკის საღამო
2019-05-02 18:00
2 მაისს, 18:00 საათზე, ილიას სახელმწიფო უნივერსიტეტის B201 აუდიტორიაში საგუნდო მუსიკის საღამოს გამართავს მამაკაცთა კაპელა Barbers & Bishops (ჰოლანდია). კონცერტში მონაწილეობას მიიღებს ილიაუნის ხალხური სიმღერის სტუდენტური გუნდი.
დრო: 2 მაისი, 18:00 საათი
ადგილმდებარეობა: B201 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ჯულიუს ცაის საჯარო ლექცია: Becoming a Global Learner
2019-05-02 16:00
2 მაისს, 16:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ აშშ-ს საელჩოს კულტურის ატაშე იულიუს ცაი გამართავს საჯარო ლექციას თემაზე: Becoming a Global Learner.
სამუშაო ენა: ინგლისური
დრო: 2 მაისი, 16:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.
ვრცლად ჯულიუს ცაი შესახებ იხ. ბმულზე.

საჯარო ლექცია თემაზე: „გაწვრთნილი ძაღლების როლი პოლიციის საქმიანობაში“
2019-04-30 18:00
30 აპრილს, 18:00 საათზე, ილიას სახელმწიფო უნივერსიტეტის G106 აუდიტორიაში ცხოველთა მონიტორინგის სააგენტოს ინიციატივით გაიმართება საჯარო ლექციების კურსის „ყველაფერი შინაური ცხოველების შესახებ“ მორიგი საჯარო ლექცია თემაზე: „გაწვრთნილი ძაღლების როლი პოლიციის საქმიანობაში“.
ლექციას შსს-ს საპატრულო პოლიციის დეპარტამენტის კინოლოგიის სამსახურის წარმომადგენელი მანუჩარ ბელქანია წაიკითხავს.
ლექციის ძირითადი თემებია:

რა მეთოდებით წვრთნიან ძაღლებს და სწავლობენ ნებისმიერ სუნს;

რატომ არჩევენ სხვადასხვა ჯიშის ძაღლებს პოლიციის სხვადასხვა კინოლოგიური სამსახურის საქმიანობაში;

რა ასაკიდან იწყება ლეკვების გაწრთვნა, რას ასწავლიან და რამდენ ხანს გრძელდება წვრთნის პროცესი;

სად ცხოვრობენ ძაღლები და როგორია მათი კვების რაციონი;

ძაღლის მუშაობის რესურსი და რა ხდება რესურსის ამოწურვის შემდეგ;

ძაღლების საშუალებით ამოღებული ნარკოტიკული საშუალებები ან სხვა შედეგი;

ძაღლების მონაწილეობით გახსნილ დანაშაულებათა რეალური ფაქტები.

საჯარო ლექციების კურსზე დასწრება ნებისმიერ მსურველს შეუძლია. კურსის დასრულების შემდეგ მსმენელებს სერტიფიკატები გადაეცემათ.

დრო: 30 აპრილი, 18:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

საჯარო ლექციათა ციკლი სოციალურ და კულტურულ ანთროპოლოგიაში
2019-04-30 15:44
1–29 მაისს ილიას სახელმწიფო უნივერსიტეტში ჩატარდება ლექციათა ციკლი სოციალური და კულტურული ანთროპოლოგიის მიმართულებით.

განრიგი
დრო: 1-ლი მაისი, 15:00 საათი
თემა: Citizenship Gone Wrong
მომხსენებელი: პროფ. ფლორიან მიულფრიდი
ადგილმდებარეობა: D 306 აუდიტორია (ილია ჭავჭავაძის გამზირი #32)

დრო: 8 მაისი, 15:00 საათი
თემა: “მშვიდობის პერფორმანსი”
მომხსენებელი: პროფ. ქეთევან გურჩიანი
ადგილმდებარეობა: D306 აუდიტორია (ილია ჭავჭავაძის გამზირი #32)

დრო: 15 მაისი, 15:00 საათი
თემა: The Social Life of Mistrust
მომხსენებელი: პროფ. ფლორიან მიულფრიდი
ადგილმდებარეობა: D306 აუდიტორია (ილია ჭავჭავაძის გამზირი #32)

დრო: 23 მაისი, 17:00 საათი
თემა: Why Anthropology Matters More than Ever
მომხსენებელი: პროფ. თომას ჰილანდ ერიქსენი
ადგილმდებარეობა: წიგნის სახლი “ლიგამუსი” (ილია ჭავჭავაძის გამზირი #32)
ლექციის შემდეგ გაიმართება თომას ჰილად ერიქსენის წიგნის „მცირე ადგილები, ვრცელი საკითხები: შესავალი სოციალურ და კულტურულ ანთროპოლოგიაში“ ქართულენოვანი თარგმანის პრეზენტაცია.
წიგნის წარმდგენები: პროფ. თამთა ხალვაში, დოქტ. რუსლან ბარამიძე

დრო: 29 მაისი 15:00 საათი
თემა: „ძარცვის კოსმოლოგიები კრიზისის დროს“
მომხსენებელი: პროფ. თამთა ხალვაში
ადგილმდებარეობა: D306 აუდიტორია (ილია ჭავჭავაძის გამზირი #32)

სამუშაო ენები: ქართული, ინგლისური
დასწრება თავისუფალია.

"ნორმან ჯუისონის ფილმის „იესო ქრისტე სუპერვარსკვლავი“ ჩვენება და დისკუსია"
2019-04-25 20:00
25 აპრილს, ხუთშაბათს, 20:00 საათზე, ილიაუნის A101 აუდიტორიაში ილიას სახელმწიფო უნივერსიტეტის სტუდენტური კინოკლუბი CinExpress წარმოგიდგენთ ნორმან ჯუისონის ფილმს „იესო ქრისტე სუპერვარსკვლავი“.
ეს არის მუსიკალური დრამა, რომელიც იესო ქრისტეს ბოლო კვირებზე მოგვითხრობს.
ჩვენების შემდეგ გაიმართება დისკუსია
რეჟისორი: ნორმან ჯუისონი
წელი: 1973
ხანგრძლივობა: 1 საათი, 46 წუთი
გახმოვანება: ორიგინალი, ინგლისური სუბტიტრებით
დრო: 25 აპრილი, 20:00 საათი
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სამეცნიერო კაფე: „სამყაროს განჯადოების“ ლიტერატურული მოდელი“
2019-04-25 19:00
25 აპრილს, 19:00 საათზე, ვაკის მედიათეკაში ილიას სახელმწიფო უნივერსიტეტის პროფესორი ნინო ფირცხალავა წაიკითხავს საჯარო ლექციას „სამყაროს განჯადოების“ ლიტერატურული მოდელი (ნოვალისიდან მაქს ფრიშამდე)“.
თემის მოკლე აღწერა
ევროპული განმანათლებლობის ძირეული პროგრამის გენერალური ხაზის არსს „სამყაროს განჯადოება“ წარმოადგენს, რაც, პირველ რიგში, მითოსის მოკვდინება/მოსპობაში მდგომარეობს. ეს კი იმთავითვე გულისხმობს გონიერების სახელითა და რაციონალური აზროვნების მეშვეობით პროგრესის შემაფერხებელი ყველა დაბრკოლების განადგურებას. ამ ტენდენციამ მოიტანა ზუსტი მეცნიერებებისა და საბუნებისმეტყველო დარგებისადმი მანამდე არნახული, განსაკუთრებული ინტერესი, ასევე მათემატიკის, რიცხვის აბსოლუტური კულტი. სწორედ ამ გადასახედიდან ხდებოდა კულტურის ისტორიის გადაფასება. გადამწყვეტ მომენტად კი რჩებოდა მითოსის დანგრევა. ძალიან საინტერესოა, თუ როგორ პასუხობს ამ გამოწვევას ხელოვნება და, პირველ რიგში, ლიტერატურა. ამიტომაც სასურველი იქნებოდა, ამ პროცესის წარმოდგენა სხვადასხვა ეპოქის ლიტერატურული ტექსტების მაგალითზე, ვინაიდან განსხვავებულ ეპოქას პასუხის განსხვავებული ფორმა და სტილი მოაქვს:
ნოვალისის „სუმბული და ვარდკოკორი“ და ე. თ. ა. ჰოფმანის „პატარა ცახესი“ იმის ნიმუშია, როგორ პასუხობს ადრეული თუ გვიანი რომანტიზმი ლიტერატურული ზღაპრის მეშვეობით ამ გამოწვევას. მოგვიანებით, მეოცე საუკუნის დასაწყისში, ჰოფმანსტალის „წერილი“ ენობრივი სკეფსის კონტექსტში ცდილობს მოუძებნოს ახსნა განმანათლებლური რაციონალიზმის რადიკალიზმს. მაქს ფრიშისეული „Homo Faber“-ი კი პოსტმოდერნის ეპოქის ადამიანის პოზიციიდან რეაგირებს მკაცრი რაციონალიზმის მიერ მითოსის განადგურების მცდელობაზე.
განსახილველი ლიტერატურული ტექსტების შემთხვევაში, ალბათ, ერთმნიშვნელოვნად შეიძლება იმის თქმა, რომ აქ მითოსის ჯადოს აყრასა და განადგურებაზე ან თუნდაც მისი გრძნეულების შებოჭვაზე საუბარი თითქმის შეუძლებელია. საქმე ის არის, რომ აქ მითოსისადმი განმანათლებლობის ლამის უკიდურესობამდე მისულ შიშს თავად ხელოვნება პასუხობს მისივე ენით და ქმნის სამყაროს საკუთარ წარმოსახვით კულტურულ მოდელს, რომელსაც ის რაციონალიზმის დიქტატურას უპირისპირებს. სწორედ ამაში მდგომარეობს ხელოვნების მეშვეობით გადააზრებული და წარმოსახული მითოსისა და განმანათლებლობის წინააღმდეგობრივი ურთიერთმიმართება.
მომხსენებლის შესახებ

ნინო ფირცხალავა 1976-1980 წლებში სწავლობდა ფრიდრიხ შილერის იენის უნივერსიტეტში.
1984 წელს დაიცვა საკანდიდატო დისერტაცია: „ანტიკურობის რეცეფციის პრობლემა თანამედროვე ევროპულ დრამატურგიაში“, 1994 წელს – სადოქტორო დისერტაცია: „სამყაროსა და კულტურის მოდელი თომას მანის შემოქმედებაში მისი კუტურფილოსოფიური იდეების შუქზე“.
2010 წლიდან ილიას სახელმწიფო უნივერსიტეტის მეცნიერებათა და ხელოვნების ფაკულტეტის პროფესორია.
2006-2010 წლებში იყო ილიას სახელმწიფო უნივერსიტეტის უცხო ენათა ფილოლოგიის ფაკულტეტის დეკანი, პროფესორი; 2005-2006 წლებში – ილია ჭავჭავაძის სახელობის ენისა და კულტურის თბილისის სახელმწიფო უნივერსიტეტის რექტორის მოვალეობის შემსრულებელი; 1986-2006 წლებში – თსუ ისტორიის ფაკულტეტის კულტურის ისტორიის კათედრის პროფესორი.
1994-1998 წლებში ირანის ისლამურ რესპუბლიკაში ავსტრიის საელჩოს კულტურის ინსტიტუტის გერმანულენოვანი ლიტერატურის პედაგოგად მუშაობდა.
1996-1998 წლებში იყო თეირანის თავისუფალი უნივერსიტეტის დოქტორანტთა ჯგუფის
სამეცნიერო ხელმძღვანელი.
დრო: 25 აპრილი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

დისკუსია თემაზე: „სად გადის ზღვარი პირადი ცხოვრების დაცვასა და გამოხატვის თავისუფლებას შორის?"
2019-04-25 16:00
ბოლო პერიოდში განვითარებულმა მოვლენებმა ნათლად დაგვანახა, რომ პირადი ცხოვრების ხელშეუხებლობის უზრუნველსაყოფად არსებული სისხლის სამართლებრივი გარანტიები გამოხატვის თავისუფლებით დაცულ სფეროში არაპროპორციულ ჩარევას წარმოადგენს.
სისხლის სამართლის კოდექსის 157-ე პრიმა მუხლის დისპოზიცია დანაშაულის გამოძიებაზე პასუხისმგებელ ორგანოებს აღჭურავს განუსაზღვრელი უფლებამოსილებით, პირადი ცხოვრების ამსახველი კადრების მოპოვება-შენახვა-გავრცელებაზე სისხლის სამართლებრივ პასუხისგება გაავრცელონ ისეთ შემთხვევებზეც, როცა ბრალდებული პირები პირად მიმოწერებში მიღებული ვიდეოს შინაარსზე ინფორმირებულნი არ იყვნენ და არც მართლსაწინააღმდეგო განზრახვით მოქმედებდნენ.
აღნიშნულ საკითხთან დაკავშირებით საკონსტიტუციო სასამართლოში შეტანილია სარჩელი „ანი აროშაძე საქართველოს პარლამენტის წინააღმდეგ”.
25 აპრილს, 16:00 საათზე, ილიას სახელმწიფო უნივერსიტეტის A409 აუდიტორიაში გაიმართება სტუდენტური დისკუსია თემაზე: „სად გადის ზღვარი პირადი ცხოვრების დაცვასა და გამოხატვის თავისუფლებას შორის?”
მომხსენებელი, კონსტიტუციონალისტი გიორგი ჩიტიძე, ისაუბრებს პრობლემის არსსა და აქტუალობაზე, რის შემდეგაც იქნება სტუდენტებისა და დაინტერესებული პირთა შეხედულებების გაცნობა.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
ღონისძიების მოდერატორი: სამართლის სკოლის მე-2 კურსის სტუდენტი მაია თოდუა.
ღონისძიების ორგანიზატორია კონსტიტუციური კვლევების ცენტრი.
დრო: 25 აპრილი, 16:00 საათი
ადგილმდებარეობა: A409 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროექტის „შეფასების მექანიზმები უმაღლეს საგანმანათლებლო დაწესებულებებში ახლებური სასწავლო გარემოს ჩამოსაყალიბებლად“ ტრენინგ-სესიები
2019-04-25 15:07
ილიას სახელმწიფო უნივერსიტეტი ERASMUS+ პროგრამის ინსტიტუციური განვითარების პროექტის –შეფასების მექანიზმები უმაღლეს საგანმანათლებლო დაწესებულებებში ახლებური სასწავლო გარემოს ჩამოსაყალიბებლად (ASSET -Assessment Tools for new learning environments in higher education institutions) –ფარგლებში გთავაზობთ შემდეგ ტრენინგ-სესიებს:

ღია ციფრული სამკერდე ნიშნები

ღია სამკერდე ნიშნები ფართოდ გამოიყენება ტალინის უნივერსიტეტში, როგორც ახალი ტრენდი საგანმანათლებლო ტექნოლოგიებში. ეს ინსტრუმენტი წარმოადგენს შეფასების ახალ საშუალებას. მრავალი პედაგოგის აზრით, ღია ციფრულ სამკერდე ნიშნებს უდიდესი პოტენციალი აქვს, ხელი შეუწყოს სტუდენტის სწავლას და შეცვალოს სწავლის მიღწევების აღიარება, რათა შეფასება და მიღწევები უფრო თვალშისაცემი გახდეს და აღიარებულ იქნას ინსტიტუციის ფარგლებს გარეთ.
სესია გაიმართება 2019 წლის 15 მაისს, 14:00-დან 16:00 საათამდე E102 აუდიტორიაში.
რეგისტრაციისთვის ეწვიეთ ბმულს: http://bit.ly/2DxWOpP

კრიტიკული მეგობრის მიდგომა

კრიტიკული მეგობარი კომპლექსური, ინტეგრირებული მიდგომაა, დაფუძნებული სწავლების კონსტრუქტივისტულ პრინციპებსა და რეფლექსიურ პრაქტიკაზე. იგი ემყარება ურთიერთსწავლებას, თანამშრომლობასა და გამოწვევებისადმი მზაობას. ასეთი მიდგომა ფართოდ გამოიყენება წარმატებული დასავლური ქვეყნების საგანმანათლებლო სისტემებში და ეფექტური გზაა, რომელიც ფოკუსირებულია მასწავლებლებსა და სტუდენტებს, ასევე თავად სტუდენტებს შორის ეფექტური უკუკავშირის გზით პროფესიული განვითარებისკენ.
სესია გაიმართება 2019 წლის 15 მაისს, 11:00-დან 13:00 საათამდე E207 აუდიტორიაში.
რეგისტრაციისთვის ეწვიეთ ბმულს: http://bit.ly/2UW7SI3

ურთიერთშეფასება/რეფლექსიური დღიური

ურთიერთშეფასება არის პროცესი, როდესაც სტუდენტები აფასებენ სტუდენტებს. თანატოლების მიერ შეფასებისას სტუდენტებს უძლიერდებათ გაკვეთილის სწავლის მიზნებისა და წარმატების კრიტერიუმების გაგება, რაც, თავის მხრივ, ეხმარება მათ საკუთარი სწავლის შეფასებაში. მთავარი გამოწვევა, რომელსაც ASSET ექსპერტები აწყდებიან, შეფასების ამ ინსტრუმენტის დიდ კლასებში გამოყენებაა. აღნიშნული ნაშრომის მიზანია განახლებული ურთიერთშეფასების ინსტრუმენტების შეთვაზება, რომელთა გამოყენებაც შესაძლებელი იქნება პრაქტიკულ სასწავლო გარემოში დიდ კლასებში როგორც ისრაელში, ისე საქართველოში.
რეფლექსიური დღიურების მიზნებია სასწავლო პროცესზე დაკვირვებისა და რეფლექსიის ასახვა. სწავლაზე რეაგირების ჩანაწერების ძირითადი სარგებელი მდგომარეობს ისეთი გარემოს შექმნაში, რომელშიც სტუდენტები თავისუფლად გამოხატავენ თავიანთ წუხილებს და ექსპერიმენტებს ატარებენ სწავლის პროცესში. მიზანი სტუდენტების წახალისებაა, რათა აღმოაჩინონ და გააზიარონ საკუთარი აზრები და დაფიქრდენენ ჯგუფურ მუშაობაზე, და არა პრაქტიკაში აქამდე გამოყენებულ ინდივიდუალურ მიდგომებზე.
სესია გაიმართება 2019 წლის 15 მაისს, 14:00-დან 16:00 საათამდე E207 აუდიტორიაში.
რეგისტრაციისთვის ეწვიეთ ბმულს: http://bit.ly/2Ps7Phj

კონცეპტუალური რუკები (CoMa)

კონცეპტუალური რუკები (CoMa) ცოდნის ვიზუალურად გადმოცემის საშუალებას გვაძლევს. პროცესი, ერთი მხრივ, გვეხმარება ინფორმაციის სტურუქტურირებასა და ორგანიზებაში და, მეორე მხრივ, მათ შორის კონცეპტუალური კავშირების დამყარებაში. სასწავლო პროცესში კონცეპტუალური რუკების გამოყენება ლექტორს საშუალებას აძლევს შეაფასოს, თუ როგორ უკავშირებენ სტუდენტები შესწავლილ მასალას კურსის საერთო მიზანს. ტრენინგზე შემთავაზებული იქნება კონცეპტუალური რუკების ტექნოლოგიური პლატფორმები და შეფასების მეთოდები.
სესია გაიმართება 2019 წლის 15 მაისს, 11:00-დან 13:00 საათამდე E102 აუდიტორიაში.
რეგისტრაციისთვის ეწვიეთ ბმულს: http://bit.ly/2Zyaqej

სოციოემოციური უნარების შეფასება

სოციოემოციური უნარებს, როგორც წესი, უმაღლეს საგანმანათლებლო დაწესებულებებში არ ასწავლიან და არც რომელიმე საგნის სწავლებაში შედის. ASSET – პროექტის წევრთა გარკვეულ ჯგუფმა მოამზადა განმავითარებელი შეფასების აღნიშნული ინსტრუმენტი, რომელიც სტუდენტის მიერ მართული პროცესია, მაგრამ აფასებს ორივე – სტუდენტიც და მასწავლებელიც.
სესია გაიმართება 2019 წლის 15 მაისს, 11:00-დან 13:00 საათამდე F303 აუდიტორიაში.
რეგისტრაციისთვის ეწვიეთ ბმულს: http://bit.ly/2DzvzeH

სამუშაო ენა: ინგლისური

საკონტაქტო პირები:
ბიზნესის, ტექნოლოგიისა და განათლების ფაკულტეტის განათლების სკოლის დირექტორი – სოფიო ლობჟანიძე –sopiko_lobjanidze@iliauni.edu.ge
ტელ.: 599 54 06 22;
ადამიანური რესურსების მართვის სამსახურის უფროსის თანაშემწე ნინო დუჩიძე – nino.duchidze@iliauni.edu.ge,
ტელ.: 599 89 96 69.
გისურვებთ წარმატებას.

საერთაშორისო ფსიქოტრავმატოლოგიური კონფერენცია „ტრავმა და საზოგადოება“
2019-04-25 11:00
25-26 აპრილს ილიას სახელმწიფო უნივერსიტეტის წიგნის სახლში „ლიგამუსი“ გაიმართება ნატალია ზაზაშვილის სახელობის ყოველწლიური საერთაშორისო ფსიქოტრავმატოლოგიური კონფერენცია „ტრავმა და საზოგადოება“. კონფერენციის თემაა „პროფესიული სტანდარტები და მტკიცებულებაზე დაფუძნებული მიდგომები“. ღონისძიებაზე ყურადღება დაეთმობა შემდეგ საკითხებს: ტრავმის მკურნალობისა და პრევენციის მტკიცებულებაზე დაფუძნებული გზამკვლევი, პროფესიული ეთიკის დაცვის ინსტიტუციური მექანიზმები და სხვ.
კონფერენციის ორგანიზატორები არიან ილიას სახელმწიფო უნივერსიტეტის ფსიქიკური ჯანმრთელობის რესურსცენტრი და ილიაუნის ადიქტოლოგიის ინსტიტუტი, ასევე საქართველოს ფსიქოტრავმის საზოგადოება, საქართველოს წამების მსხვერპლთა რეაბილიტაციის ცენტრი, ფონდი „გლობალური ინიციატივა ფსიქიატრიაში – თბილისი“ და კავშირი ოჯახური ძალადობის წინააღმდეგ „საფარი“.
კონფერენციაზე ვორკშოპებს ჩაატარებენ ევროპის ტრავმული სტრესის კვლევის საზოგადოების ყოფილი პრეზიდენტი, ამჟამად კარდიფის უნივერსიტეტის პროფესორი ჯონათან ბისონი და გერმანულენოვანი ქვეყნების ტრავმული სტრესის კვლევის საზოგადოების ყოფილი პრეზიდენტი, ამჟამად ჰამბურგის ეპენდორფის კლინიკის პროფესორი ჯულია შელოგი.

სამუშაო ენები: ქართული, ინგლისური
დრო: 25-26 აპრილი, 11:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავძის გამზ. N32), ილიას სახელმწიფო უნივერსიტეტი
დასწრება თავისუფალია.
